**KINNITATUD**

# EELK Tallinna Toompea Kaarli koguduse nõukogu koosoleku protokoll

**10.02.2019 nr 1/8**



**KAARLI KOOLI**

**ARENGUKAVA 2019 – 2022**

**SISUKORD**

[JUURED 3](#_Toc529380914)

[ÜLDANDMED 4](#_Toc529380915)

[MISSIOON 4](#_Toc529380916)

[VISIOON 5](#_Toc529380917)

[TUNNUSLAUSE 5](#_Toc529380918)

[MEIE VÄÄRTUSTAME 6](#_Toc529380919)

[PÕHIMÕTTED 8](#_Toc529380920)

[ERIPÄRA 8](#_Toc529380921)

[EESMÄRGID 10](#_Toc529380922)

[ÜLEVAADE KAARLI KOOLIST 10](#_Toc529380923)

[*Ajalugu* 10](#_Toc529380924)

[*Hetkeseis* 11](#_Toc529380925)

[*Õppesüsteem* 11](#_Toc529380926)

[*Kooli personal* (01.01.2019 seisuga) 12](#_Toc529380927)

[*Finantsressursid* 12](#_Toc529380928)

[TEGEVUSVALDKONDADE HETKESEIS JA ARENGUSUUNAD 2019 - 2022 13](#_Toc529380929)

[Eestvedamine ja juhtimine 13](#_Toc529380930)

[*Hetkeseis* 13](#_Toc529380931)

[*Tugevused* 14](#_Toc529380932)

[*Nõrkused ja riskid* 14](#_Toc529380933)

[*Arengusuunad 2019-2022* 14](#_Toc529380934)

[Õppe- ja kasvatustöö 15](#_Toc529380935)

[*Hetkeseis* 15](#_Toc529380936)

[*Tugevused* 16](#_Toc529380937)

[*Nõrkused ja riskid* 17](#_Toc529380938)

[*Arengusuunad 2019-2022* 17](#_Toc529380939)

[Personalitöö 17](#_Toc529380940)

[*Hetkeseis* 17](#_Toc529380941)

[*Tugevused* 19](#_Toc529380942)

[*Nõrkused ja riskid* 19](#_Toc529380943)

[*Arengusuunad 2019-2022* 20](#_Toc529380944)

[Koostöö ja avalikud suhted 20](#_Toc529380945)

[*Hetkeseis* 20](#_Toc529380946)

[*Tugevused* 22](#_Toc529380947)

[*Nõrkused ja riskid* 22](#_Toc529380948)

[*Arengusuunad 2019-2022* 22](#_Toc529380949)

[Keskkond ja majandustegevus 22](#_Toc529380950)

[*Hetkeseis* 22](#_Toc529380951)

[*Tugevused* 24](#_Toc529380952)

[*Nõrkused ja riskid* 24](#_Toc529380953)

[*Arengusuunad 2019-2022* 24](#_Toc529380954)

[ARENGUKAVA ANALÜÜS JA UUENDAMINE 25](#_Toc529380955)

Lisa 1. Kaarli Kooli tegevuskava 2019-2022

# JUURED

Sirguva inimese veendumus elu väärtusest ja eksistentsi tähendusest sünnib sellest kogemusest, et tema enda olemasolu on väärtuslik. Sellise kogemuse tekitamine on kasvatuse tähtsaim ülesanne.

Laps on ainulaadne isiksus, kes valmistub koos meiega oma eluks. Tema ainulaadsust võib toetada vaid armastuse, austuse ja usalduse õhkkonnas. Seepärast lähtub meie kasvatus teisi kuuldavõtvast ja arvestavast põhimõttest. Oleme nagu õunapuu, kes annab endast kõik, et kasvatada täisväärtuslikke vilju.

Need väärtused on meie kooli alustalad. Kasvatus lähtub alati mingitest väärtustest, mis kujundavad kasvatuse eesmärgi. Tahame olla sellise väärtuskeskkonna kandjad, mis kujundavad noore inimese elutervet suhet teda ümbritsevasse ja iseendasse. Tahame lisaks teadmistele ja oskustele luua pinnase lapse väärtushinnangute kujunemiseks. Eelkõige toimub see läbi täiskasvanu eeskuju, suunamise ja toetuse, läbi jäljendamise ning läbi saadud isiklike kogemuste.

Ühiskond, milles elame, on kiiresti muutuv, ärev ja tihti ebakindlust tekitav. Materiaalsete väärtuste kriisis oleme jõudnud ristteele, kus järjest enam mõjutab inimeste valikuid soov leida stabiilsust ja harmooniat ning jõuda oma juurte ja identiteedi teadvustamiseni.

Meie toetume ajast-aega püsinud kristlikele põhiväärtustele, mis kannavad armastust Jumala, ligimese, loodu ja iseenda vastu; mis kannavad kõigi jaoks lootust parema maailma ja usaldusväärse tuleviku suhtes.

# ÜLDANDMED

***Nimi*** Kaarli Kool (Kaarli Koguduse Lasteaed-Põhikool)

***Asukoht*** Toompuiestee 4 Koidu 12

Tallinn, 10142 Tallinn, 10137

***Kontaktid*** Telefon 6199111

mob 53006856 mob 53036354

E-mail [info@kaarlikool.ee](mailto:info@kaarlikool.ee)

Kodulehekülg www.kaarlikool.ee

***Eritunnused*** Kristlik erakool (lasteaed-põhikool)

***Laste arv*** 85 lasteaias

180 koolis (1. – 9. klass)

# MISSIOON

Kaarli Kool on Tallinnas tegutsev kristlik erakool, mille missiooniks on toetada lapse arengut lähtuvalt tema ealistest iseärasustest ning arvestades tema individuaalsust. Tihedas koostöös kodu, kiriku ja ühiskonnaga loome arendava ja turvalise keskkonna uute teadmiste ja oskuste omandamiseks ning kindla väärtussüsteemi kujunemiseks. Toetame last tema kasvamisel ennast ja teisi austavaks iseseisvaks inimeseks. Väärtustame elukestva õppimise ja arengu põhimõtet nii laste kui õpetajate seas.

Kool on orienteeritud eelkõige perekondadele, kes peavad oluliseks kristlikku maailmavaadet ning lähtuvad oma kasvatuspõhimõtetes kristlikust väärtussüsteemist. Kõrgeimaks taotluseks on rahvusliku identiteedi ja kristliku kultuuriparadigma püsimine ja tugevdamine ning kiriku kui ühiskonnale oluliste põhimõtete kandja rolli väärtustamine.

# VISIOON

Meie kooli võib võrrelda õunapuuga, mis kannab head vilja.

Puuke oli alguses väike ja habras, vajas palju välist abi ja hoolt. Ajapikku ta sirgus ja sai tugevamaks ning on praeguseks leidnud oma koha ja positsiooni suures õunaaias. Usume, et puust kasvab tugev ja vastupidav õunapuu, mis palju ning head vilja kannab.

Meie õunapuu juured on sügaval maas, kust me ammutame jõudu läbi väärtuste ja traditsioonide meie laste perekondadest ning kirikust ja kogudusest. Mahl meie tüves on tarkus, mida kogume puu üldise kasvamise heaks ja iga õuna kasvatamiseks. Vihm, mis sajab meie võrale ja kastab maapinda meie ümber, on uued teadmised ja kogemused ning avastused, mille läbi me saame tugevamaks ja oskame maailma paremini mõista. Päike on armastus ja hool nii Jumala poolt meie vastu kui ka meie inimeste omavahelistes suhetes. Tuul on see, mis sasib meie oksi ja teeb meid vallatuks ning seiklushimuliseks.

Kõik see aitab kasvatada õunapuule tugevat ja kindlat tüve, millest moodustub meie kooli keskkond ja kultuur. Tüve najal on turvaline kasvada okstel, mis on meie erinevad tegevusvaldkonnad. Lehtedeks on meie õpetajad ja lapsevanemad, kes aktiivselt fotosünteesides toodavad puule vajalikke aineid, et viljad saaksid kasvada. Õunad on meie kooli lapsed, kelle punaste põskede nägemiseks teeb puu suurt tööd.

Aasta aastalt, kui puu kasvab, kannab ta ka rohkem vilja. Igal õunal on oma lugu ja oma süda. Puu kasvatab iga õuna eraldi kogu oma jõu ja armastusega. Iga väike õun annab kord edasi kasvamisejõu uuele võrsele.

“Siis ta on otsekui puu, mis on istutatud veeojade äärde, mis vilja annab omal ajal ja mille lehed ei närtsi; ja kõik, mis ta teeb, läheb korda.” Psalm 1:3

# TUNNUSLAUSE

**Puu, mis kannab head vilja**

# 

# MEIE VÄÄRTUSTAME

***Üksmeel***

Meie jaoks on see…

rõõm üheskoos teelolemisest ühise eesmärgi nimel. Sisemisest teadmisest ja vajadusest tekkinud tahe teeb meid tublimaks ja tugevamaks. Tähtis on usaldada ja olla ise usaldusväärne ning tunnetada vastutust teiste ja iseenda ees. Kõike mida teeme, teeme südamega.

***Kristlik maailmavaade***

Meie jaoks on see…


toetumine armastusele Jumala, kaasinimeste ja iseenda vastu; lootus helgemast maailmast. Lähtume sellest, et iga elu on püha ja puutumatu. Oma tegemistes toetume kirikuaasta rütmile, väärtustades kiriku pärandit ja traditsioone ning koostööd kogudusega. Püüdleme vaimse kasvamise – sisemise hingehariduse täiustumise suunas.

***Areng***

Meie jaoks on see …

koos kasvamine ja töötamine parema ja usaldusväärsema tuleviku suunas. Üksteist täiendades ja ühiseid eesmärke jälgides õpime ületama raskusi ning oleme avatud uutele ja edasiviivatele väljakutsetele.

* *

***Juured***

Meie jaoks on see…

perekond ja kodu oma väärtuste ja kogemustega, esivanemate pärand läbi rahvakultuuri ja traditsioonide. Austame vanemate elutarkust ja püüame seda edasi anda tulevastele põlvkondadele.

***Inimene*** *(harmoonia, isiksus)*

Meie jaoks on see…

hoitud olemine, elu pühadus, iga isiksuse väärtustamine. Peame oluliseks vabaduse – vastutuse suhet: vabadus olla mina ise tähendab anda ka teistele vabadus olla need kes on nemad. Teadvustame, et üheskoos teel olemiseks on vaja ka ühiseid reegleid.

Inimene on osa Loodust, suhtudes hoidvalt ja hoolivalt ümbritsevasse ja iseendasse. Olles ise loojad ammutame inspiratsiooni inimsüdame ja hinge lõputust sügavusest.

****

# PÕHIMÕTTED

Oma tegudes ja otsustes toetume järgnevatele põhimõtetele:

* Armasta Jumalat üle kõige ja ligimest nagu iseennast.
* Suhtlemise aluseks on vastastikune hoolimine ja austus.
* Tunnustades isikupära, loome ühist.
* Ühtsuses ja koostegemises peitub meie jõud.
* Suhtume hoolivalt meid ümbritsevasse.
* Toetame inimese harmoonilist arengut (vaim, hing, ihu).
* Lapse arengu toetamine on kodu ja kooli koostöö.
* Meie kooli heaolu ja maine sõltub igast ühest meist.
* Toetume oma juurtele, aga samas oleme avatud uuele.
* Vabadus eeldab piire.
* Toetame õpetaja pidevat isiksuslikku ja professionaalset arengut.

**Kõigest eelnevast lähtub meie lasteaed-põhikooli**

# ERIPÄRA

***Kristlik keskkond***

Kooli igapäevane elu ja töökorraldus baseerub kristlikul maailmavaatel ja väärtustel**.**

Eesmärgid:

Armastava, turvalise ja  koduse sisekliima loomine.

Kristlike põhiväärtuste teadvustamine ja nendest lähtumine igapäevaelus.

Kristlike põhitõdede ja kultuuri eakohane tutvustamine ja kogemine.

Valdkonnad:

Väärtuskasvatus

            Teadmised

            Keskkond

Kogemus

Eetika

Kirikuaasta pühade tutvustamine ja tähistamine

Palvused ja jumalateenistused

Muusika ja kunst

Pühapaigad

Personali väärtusühtsus

Koostöö ja ühised väärtused peredega

***Õppimine kõikide meeltega***

Laps omandab teadmisi ja oskusi kõigi meeltega ise katsetades ja uurides.

Eesmärgid:

Teoreetiliste teadmiste sidumine igapäevase eluga.

Valdkonnad:

Üld- ja aktiivõpe

Õppekäigud

Teemaüritused

Lisaväärtustega tegevused (väärtuskasvatus, loovus, näidendid, mälumängud, leiutamine jms)

Projektiõpe

***Üheshingamine***

Kool on tervik igal tasandil.

Eesmärgid:

Hooliva ja armastava keskkonna loomine ja hoidmine.

Avatud ja tihe suhtlemine erinevate huvigruppide vahel.

Ühtehoidev ja koostoimiv kogukond.

Valdkonnad:

Ühisvastutus (ühine otsustamis- ja planeerimisprotsess)

Kollektiivi ühistegemised

Rühmade ja klasside ühistegemised

Pereüritused

Mitmetasandiline ja avatud suhtlemine kodu ja kooli vahel

# EESMÄRGID

**Meie kristlikule maailmavaatele toetuva lasteaed-põhikooli eesmärgiks on:**

olla lapsele

* tema tegemistes armastav, usaldusväärne ja rõõmsameelne saatja;
* tema arengus julgustav ja mõistev toetaja;
* tema haridusteel loov, mitmekülgne ja innustav suunaja.

olla lapsevanemale

* usaldusväärne, avatud ja koostöövalmis partner;
* professionaalne ja toetav nõustaja.

olla õpetajale

* arenguvõimalusi ja eneseteostust pakkuv partner;
* vaimsust ja ühiseid väärtusi toetava keskkonna looja;
* heade omavaheliste suhete ja tulemusliku meeskonnatöö toetaja.

# ÜLEVAADE KAARLI KOOLIST

## *Ajalugu*

Meie ajalugu läheb tagasi 19. sajandisse, mil Johann Heinrich Brasche eestvedamisel saadi Tallinna linnalt maja Liivalai tänavale, kus 1880. aastal avati **Väikeste Laste Hoid**. Väiksematel möödus aeg põhiliselt mängides, aga suurematele toimusid ka koolitunnid: piiblilugu, matemaatika, saksa keel, venekeel, käsitöö. Suurt rõhku pöörati muusikale. Selts töötas 60 aastat, kuni nõukogude võim selle sulges.

1918. aastal kutsuti ellu **Kaarli Eragümnaasium**, kus väärtustatud olid kristlik kasvatus ja üldhumaansed põhimõtted. Seegi kool sai tegutseda kuni 1940. aastani.

**Kaarli Koguduse Lasteaia** tegutsemise alguseks on 1995. aasta, mil koguduse juurde loodi kolm korda nädalas koos käinud kooliks ettevalmistav rühm. Alguses oligi suund algkooliks kasvamisel, aga järgmisest aastast alustati koguduse majas hoopis traditsioonilise lasteaiana. Esialgu ühe-, õige pea aga kahe-rühmalisena. 1998. aastast on lasteaial Eesti Vabariigi Haridusministeeriumi koolitusluba.

2008. aasta sügisest tegutses lasteaed 3-rühmalisena ja alates 2009. aasta sügisest 5 – rühmalisena.

Lasteaia taustal toimus aastaid pidev keskustelu sarnase keskkonna jätkumiseks **kooli-astmetes.** Eelkõige on selle huvi algatajateks meie lapsevanemad, kes soovisid oma laste haridustee jätkumist samas tervikus koguduse ja ka lasteaiaga. Ka   pedagoogid leidsid, et selline areng oleks väga oluline, et kristlike väärtuste ja teadmiste edastamine oleks järjepidev ja kannaks vilja.

2013. aasta juunis andis Haridus- ja Teadusministeerium välja koolitusloa **Kaarli Koolile**, mis hõlmab nii lasteaeda kui põhikooli. 1. septembril 2013 alustas Kaarli kooli 1. klass ja igal aastal võetakse vastu uus esimene klass kuni kool kasvab välja täiemahuliseks põhikooliks.

## *Hetkeseis*

Kaarli Kool asub kesklinnas kahes eraldiseisvas hoones Kaarli kiriku vahetus läheduses. Asukoht võimaldab avardada laste silmaringi läbi erinevate õppekäikude muuseumitesse, teatritesse, kirikutesse jne. Samas asuvad meile lähedal looduskaunid pargid, andes võimaluse füüsiliseks tegevuseks ja keskkonnaõppeks.

Nooremate rühmade ( 1,5 - 4 aastased) kasutada on ruumid Koidu tänaval, mida rendime Tallinna linnalt ja kus 2009 aasta alguses toimus kapitaalremont. Lasteaia rühmade kasutuses on kolm õppe- ja mänguruumi, saal, garderoob, köök, tualetid, fuajee ja õpetajate tööruum.

Toompuiestee 4 peamajas tegutseb 3 vanemat lasteaia rühma ( 4 – 7 aastased). Kasutuses on õppe- ja mänguruumid, tualetid, õpetajate tuba, puhkeruum ning garderoob.

Hoovimajas paikneva kooli kasutuses on hetkel 11 klassiruumi, tualetid, 2 õpetajate tuba, tugispetsialistide ruum, võimla, kehalise kasvatuse riietus- ja duširuumid ning garderoob.

Lasteaed-põhikool kasutab õuetegevuste läbiviimiseks naabruses olevaid linna parke, mis on heakorrastatud ja varustatud laste mänguväljakutega.

Koolil on oma sümboolika: ühised värvid ja tunnuslause; logo, lipp ning tunnuslaul.

Kooli logo on saanud inspiratiooni Kaarli kiriku rohelistelt altarikatetelt.  
Kuldsest ristist kasvavad välja rohelised oksad. Kuldne sümboliseerib meie väärtusi. Roheline kasvamist, arengut ja lootust.

Kaarli Koolil on [koolivorm](http://dev.gridgroup.ee/kaarlikool/kool/koolivorm/), mis lähtub kooli logo värvidest.

## *Õppesüsteem*

Lasteaed (1,5 – 7 aastased lapsed)

Ubinate rühm ( 1,5 – 3 aastased )

Lehekese rühm (3-aastased)

Päiksekese rühm ( 4-aastased)

Pilvekese rühm ( 5-aastased )

Õunakese rühm (6-aastased, kooliuusikud )

I kooliaste (1. - 3. klass)

II kooliaste (4. – 6. klass)

III kooliaste (7. – 9. klass)

## *Kooli personal* (01.01.2019 seisuga)

Direktor 1,0

Õppejuht 1,0

Sekretär 1,0

Kultuuri- ja arendustegevuse koordinaator 1,0

Eripedagoog, HEV koordinaator 1,0

Logopeed 0,4

Psühholoog 0,15

Lasteaia õpetaja 10,0

Lasteaia muusikaõpetaja 0,4

Lasteaia abiõpetaja 4,65

Klassiõpetaja 5,0

Aineõpetaja 5,84

Kooli abiõpetaja 0,75

Koorilauluõpetaja 0,36

## *Finantsressursid*

Kaarli Kooli vara moodustavad talle pidaja poolt sihtotstarbeliseks kasutamiseks ja valdamiseks antud maa, hooned, rajatised, seadmed, inventar ja muu vara.

Kaarli Kooli tegevuseks vajalik raha saadakse alljärgnevatest allikatest:

* õppemaksust,
* juriidiliste ja füüsiliste isikute annetustest,
* riigi- või kohaliku omavalitsuse eelarvest makstavatest toetustest,
* pidaja eelarve vahenditest,
* muudest Kaarli Kooli eesmärkidega seotud tegevustest saadavatest tuludest.

# 

# TEGEVUSVALDKONDADE HETKESEIS JA ARENGUSUUNAD 2019 - 2022

## Eestvedamine ja juhtimine

### *Hetkeseis*

Kaarli Koolis on rakendatud väärtushoiakutel põhinev juhtimissüsteem, kus ühiste eesmärkide ja isikliku motiveerimise kaudu on protsessi aktiivselt kaasatud kõik töötajad. Organisatsiooni põhiväärtused on välja töötatud koostöös personaliga. Kuna viimastel aastatel on kollekiiv seoses kooliosa arenguga pidevalt suurenenud ja täienenud, oleme selle protsessi juurde mõne aasta järel ikka tagasi tulnud. Väärtused on reaalseks aluseks ühisele otsustusprotsessile, aga ka igapäevasele tööle, kus igale töötajale antakse tema vastutusala piires vabadust otsuseid teha. Ühisväärtused toetuvad kristlikule maailmavaatele. Oleme alati uuele avatud, kuid meil on kindlad alussambad, mis püsivad ka pikemas perspektiivis ning mis meie olemasolu kannavad. Personali enesehinnangu analüüs ja arenguvestluste kokkuvõte kevadest 2018 näitavad, et ühiste väärtushoiakute rakendamine loob soodsa koostöökliima, tekitab tugevamat missioonitunnet ja pühendumist ning teeb ühiste eesmärkide saavutamise tunduvalt efektiivsemaks.

Kogu kooli tegevus on lühemas ja pikemas perspektiivis eesmärgistatud. Kaarli Kooli väärtus-hoiakud avalduvad otseselt või kaudselt missioonis, eesmärkide püstitamises, tähtsate otsuste vastuvõtmises, käitumismallides. Süstemaatiliselt analüüsitakse vähemalt kaks korda aastas eesmärkide täitmist ja tehakse vastavalt sellele parendusi igapäevases tööprotsessis. Selleks toimuvad seminarid, kus rühmatööde ja ühiste aruteludega kaetakse kõik tegevusvaldkonnad ja vajalikud alusdokumendid.

Meie koolis tehakse enamus plaane, analüüse ja otsuseid ühiselt. Selleks toimuvad süstemaatiliselt igakuised/-nädalased nõupidamised ning pikemad seminarid ja laagrid paar korda aastas. Personali seas viiakse kaks korda aastas läbi enesehindamine ning meeskonnatöö analüüs. Ka rühma ja koolikollektiivi tasandil töötab hästi enesejuhtimine, koostöö ning kovisioon.

Kollektiivi kasv toob paratamatult esile ka vajaduse otsustusprotsessi diferentseerida. Päris kõiki otsuseid ei pea tegema enam kogu kollektiiviga, vaid tuleb jagada vastutust valdkonnapõhiselt. Selleks on loodud erinevaid koostöövorme: kooliastmete nõupidamised, lasteaia nõupidamised, ülekoolilised seminarid, erinevad töögrupid, juhtimis- ja arendusnõupidamised, kooli nõukogu jms.

Peame väga oluliseks erinevate üksuste ning juhtkonna ja töötegijate omavahelist igapäevast koostööd ning suhtlemist olgu siis õppetöö korraldamise, erinevate ürituste organiseerimise, arendustoimkondade, töötajaga individuaalsete vestluste või ka lihtsalt igapäevase külg-külje kõrval tegutsemise kaudu.

Toimub pidev arendustegevus. On olemas laiema perspektiivi nägemus lasteaed-põhikoolist tervikuna. Arendustegevuses tehakse tihedat koostööd pidajaga, kooli nõukoguga ja lapsevanematekoguga. Strateegiline planeerimine keskendub kooliosa väljaarendamisele ja lasteaia kvaliteedi hoidmisele. Erinevad toimkonnad käivad koos nii pedagoogide, lapsevanemate kui kooli juhtorganite tasemel.

Toimib süsteemne ja pidev sisehindamise protsess, mis toetab kooli põhitegevusi. Sisehindamistegevuste tulemusi kasutatakse reaalselt igapäevases töös ja ka uue perioodi eesmärkide seadmisel. Sisehindamisdokumente analüüsitakse ja uuendatakse vajadusel.

Kooli dokumendisüsteem on reorganiseeritud ja vastab kooli vajadustele. On välja töötatud ja rakendatud põhi- ja tugidokumendid nii lasteaia kui I ja II kooliastme tegevuse koordineerimiseks.

Eelarve koostamine ja kasutamine lähtub kooli arenguprioriteetidest, hetkeseisu analüüsist ja igapäevastest vajadustest. Eelarve sihipärast täitmist jälgitakse süstemaatiliselt. Eelarve koostatakse kalendriaasta põhiselt.

Juhtkonda toetavad juhi abi ehk sekretäri ja kultuuri- ja arendustegevuse koordinaatori ametikohad.

### *Tugevused*

* Kollektiivi ühine nägemus ja väärtused.
* Pühendunud ja motiveeritud juhtkond.
* Juhtkonna toetus ja usaldus õpetajate suhtes.
* Põhjalikkus planeermis- ja analüüsiprotsessides.
* Kõigi kaasatus juhtimisprotsessi ja arendustegevustesse.
* Inimsuhted on võrdsed (juhtkond, õpetaja, abiõpetaja jne).
* Toimivad arendustoimkonnad.
* Tavade ja traditsioonide hoidmine.
* Töötajate motiveerimine.
* Suhted pidajaga on väga head ja vastatstikku toetavad.

### *Nõrkused ja riskid*

* Pidev töökorralduse muutumine seoses kooli iga-aastase laienemisega.
* Kooli kasvades võib kooli kogukonna ühtsustunne väheneda.

### *Arengusuunad 2019-2022*

* On loodud struktuurüksuste süsteem, mis vastab organisatsiooni vajadustele.
* Juhtkond toetab ühtse kooli kogukonna kujunemist.
* On välja töötatud III kooliosa tugidokumentatsioon.

## Õppe- ja kasvatustöö

### *Hetkeseis*

Kooli igapäevane elu ja töökorraldus baseerub kristlikul maailmavaatel ja väärtustel. Armastava, turvalise ja  perekondliku sisekliima loomine, kristlike põhiväärtuste teadvustamine ja nendest lähtumine, kristlike põhitõdede ja kultuuri eakohane tutvustamine ja kogemine on kooli igapäevatöö aluseks. Päeva alustatakse hommikupalvega, söögikordi söögipalvega, tähistatakse kirikuaasta pühi. Kord nädalas toimuvad rühmades ja klassides väärtuskasvatuse tunnid. Heaks tavaks on saanud ka kogu koolipere ühised palvused ja jumalateenistused Kaarli kirikus.

Õppetöö planeerimine lähtub õppekavas ja ainekavades püstitatud eesmärkidest, aasta teemast ja prioriteetidest ning perioodi või nädalateemadest. Vastavalt nädalateemadele/perioodi teemadele ja projektinädalatele toimuvad lasteaias ja koolis üritused ning õppekäigud. Rahuoluküsitlused (kevad 2018) näitavad, et need on lastele huvitavad ja silmaringi laiendavad ning toetavad üht meie kooli eripära – õppimist kõigi meeltega. Traditsiooniks on saanud kogu kooliperet (lasteaeda ja kooli) ühendavad pereüritused. Toimib kooli ja lasteaia tegus koostöö, mis hõlmab ühisüritusi ja suhtlemist igapäevatasandil. Õpilastel on võimalus osa võtta mitmete huviringide tööst.

Koolis töötab lastega mitu tugispetsialisti: arst, logopeed, eripedagoog ja psühholoog.

Lasteaed

Rühmade tegevus lähtub nii üld- kui rühmategevuskavast. Rühma tegevuskavas on lahti kirjutatud rühma eesmärgid, eripärad, planeeritud suuremad üritused, mis lähtuvad aasta teemast ja prioriteetidest. Tegevuskavas on arvestatud lapse ja lapsevanemate ootustega ning arenguvestluste põhjal seatud lapse individuaalsete aastaeesmärkidega. Rühmade tegevuskava analüüsitakse kaks korda aastas. Õppe- ja kasvatustegevuse planeerimisel ja läbiviimisel on arvestatud lasteaia eripäradega, aluseks on võetud eelneva aasta tegevuskava analüüs. Õppetegevuste planeerimine toimub läbi nädalaplaanide ainekavade ja aasta prioriteetide alusel.

Lasteaia õppetegevus lähtub üldõppe printsiibist (lõimitud tegevused, erinevad aktiivõppevormid, õppekäigud, teemapeod, kohtumised huvitavate inimeste ja kohtadega). Õppetegevused on mitmekesised, tegevusi toetavad väga erinevad õppevahendid - raamatud, näitvahendid, erinevad töölehed, arendavad mängud. Lapsi suunatakse ise olema õppeprotsessis aktiivne – ise uurides, avastades, katsetades ja järeldusi tehes omandab laps teadmisi kiiremini ja mängulisemalt. Kõigi meeltega õppimist toetavad ka lisaväärtustega tegevused (väärtuskasvatus, kokandus, projektiõpe ja puutöötunnid). Aktiivõppe elemente kasutatakse igapäevases tegevuses: rühmatöö, paaristöö, digivõimalusete kasutamine, ajurünnak, uurimusõpe jne. Kõik rühmad teevad õuesõppepäevi. Nädala jooksul on kavas teemast lähtuv üritus või õppekäik. Kord kuus on kõiki lasteaia rühmi hõlmav ühisüritus ning ühes kuus on ka majasisesiseid üritusi (nii rühmadevahelisi kui ainult rühmakeskseid). Igal aastal on lasteaial ka erinevad prioriteedid, millele igapäevatöös rohkem tähelepanu pööratakse. Nädalaplaanide koostamisel pööratakse neile prioriteetidile rohkem tähelepanu. Prioriteetide raames toimuvad kolm korda aastas projektinädalad.

Lapse arengu jälgimine on pidev ja igapäevane protsess, mille tulemusena valmib kevadeks lapse arengu kirjeldus ja kooliuusikutel koolivalmiduse kaart. Kaks korda aastas toimuvad lapse arenguvestlused lapsevanematega. Sügisel viiakse läbi lapse ja lapsevanemate ootuste küsitlus ning kevadel rahulolu uuringud. Rühmade kaupa tehakse laste arengust kokkuvõte rühmade tegevuskava poolaasta analüüsis ja rühma õppe-kasvatustegevuse poolaasta aruandes. Samuti analüüsitakse lapse individuaalseid eesmärke.

Kool

Õppetöö aluseks on üldõpetuslik lähenemisviis. Õppetöö võib toimuda üksiktunnina kui ka paaristunni või isegi kolmiktunnina. Viimsed annavad võimaluse teemasse pikemaks ja rahulikumaks süvenemiseks. Tundides kasutatakse erinevaid aktiivõppemeetode. Päeva juhatab sisse hommikuring, mille osaks on hommikupalve. Esmaspäeviti viib hommikupalvuse läbi kooli kaplan. Igal õppeperioodil on aasta teemast tulenev alateema, millest johtuvalt viiakse läbi ka klassi perioodi projekt.

Laste ootuste väljaselgitamiseks viiakse kooliosa esimese aasta sügisel läbi küsitlus ja kooliosa lõpus rahuloluküsitlus. Igapäevaselt antakse lapsele ja lapsevanemale tagasisidet päeviku kaudu, e – päevikus sõnaliste hinnangute kaudu ja vahetul suhtlemisel õpetajatega. Sügisesel poolaastal toimuvad esimese klassis kõigi peredega tutvumisvestlused, mis aitavad õpetajal paremini tundma õppida nii last kui pere. Kord aastas toimuvad laste arenguvestlused.

Kaarli koolis lähtutakse kujundava hindamise põhimõttest. Alates teisest kooliastmest lisandub järk- järgult sõnalisele hinnangule hinne tähtsüsteemis (v.a muusikaõpetus, kunstiõpetus, käsitöö ja tehnoloogia ja kehaline kasvatus). Teise ja viienda perioodi lõpus koostavad aineõpetajad ja klassiõpetajad lapse kohta põhjalikuma hinnangu kujundava hindamise põhimõttest lähutvalt. Hinnangud kantakse lapse õpinguraamatusse.

### *Tugevused*

* Meie kooli elukorraldus baseerub kindlatel väärtustel, mille oleme enda jaoks väga põhjalikult läbi mõelnud.
* Õppe – ja kasvatustöö kõrge kvaliteet ja laiapõhjalisus lasteaia ja kooliosas.
* Teoreetilist õpet toetavad praktilised tegevused ja õppekäigud.
* Õppetöö aluseks on üldõpetuslik lähenemisviis ja ainetevaheline lõiming.
* Õpetajad on professionaalsed, empaatilised ja teevad oma tööd südamega.
* Usalduslikud suhted laste ja õpetajate vahel, koolirõõm ja lastel tahtmine koolis käia.
* Õpetajate omavaheline koostöö on tihe, toetav.
* Tugispetsialistide tihe ja tõhus koostöö õpetajatega.
* Oma eelkooli olemasolu – sillaks lasteaia ja kooli vahel.
* Lasteaia ja kooli ühised seminar – laagrid, kus lisaks ühiste sihtide seadmisele saavad omavahel rohkem suhelda ka lasteaia ja kooli õpetajad.

### *Nõrkused ja riskid*

* IT-oskuste õpetamine ja digivahendite kasutus on ebaühtlane.
* Väikse koormusega kvalifitseeritud aineõpetajate leidmine.

### *Arengusuunad 2019-2022*

* Laste õppimisoskusi, sotsiaalseid oskusi ja õppimisharjumusi on kujundatud teadlikult.
* On välja töötatud süsteem laste IT-oskuste arendamiseks nii lasteaias kui koolis.
* On tagatud laste sujuv üleminek lasteaiast kooli.

## Personalitöö

### *Hetkeseis*

Kaarli Kooli kollektiiv koosneb kvalifitseeritud töötajatest ja lähtub ühtsetest väärtustest, mis toetuvad kristlikule maailmavaatele. Kollektiiv on ühtne, üksteist toetav ja avatud. Uue inimese kollektiivi valimisel lähtume sellest, kas ta jagab meie ühiseid väärtusi ning adapteerimisprotsessis pöörame väärtussobivusele erilist tähelepanu. Ühine arusaam nii pedagoogilises kui maailmavaatelises osas annab võimaluse organisatsioon rajada usaldusele, mitte kontrollile.

Töökorraldus lasteaia osas on aastatega välja kujunenud ja toimib hästi. Kooli osas seisame veel mõned aastad silmitsi iga-aastase laienemisega, mis toob kaasa pidevaid muutusi nii õpetajate kui töökorralduse vallas. Seetõttu peame süstemaatiliselt analüüsima ja parendama kehtivat töökorraldust. Eraldi töökorralduslikud üksused moodustavad Koidu maja lasteaed, Kaarli maja lasteaed ning kool. Koolis on teatud küsimustes eraldi töökorraldus ka kooliastmete kaupa. Stabiilsus saabub tõenäoliselt koos koolimaja lõpliku valmimisega paari aasta pärsat ning kõigi kooliastmete väljaarendamisega. Ühiseid kokkupuutepunkte on aga siiski piisavalt nii nõupidamiste, ühisüritste kui muu suhtlemise kaudu. Infovahetuse kanalid on välja kujunendud nii majade siseselt kui kogu organisatsioonis üldiselt ja toimivad enamasti tõrgeteta.

Oleme püüdnud luua hästitoimivad meeskonnad nii kooli üleselt kui osakondade kaupa ja toetada vastastikust usaldust, häid ning avatud suhteid ja kuuluvustunnet. Määrava tähtsusega on ka juhi ja juhtkonna isiklik eeskuju. Ühelt poolt on eesmärgiks iga meeskonnaliikme individuaalne haaratus, osalus ja enesejuhtimine ning teiselt poolt kollektiivsus ning ühisvastutuse teadvustamine. Kollektiivis on kõigil võimalus oma arvamust avaldada ja otsustamisel kaasa rääkida. Ühine nägemus ja eesmärk on see, mis liidab ja edasi viib ning igal kollektiivi liikmel on selles oma tähtis roll olenemata tema ametikohast. Oleme oma kollektiivis teadvustanud, et oleme inimestena alati võrdsed, meil on lihtsalt erinevad ülesanded ja vastutus. Üks inimene ei pea olema spetsialist kõiges, meeskonna moodustabki see, et saame toetuda üksteise tugevustele.

Probleemid lahenevad enamasti iseregulatsiooni ja enesejuhtimise teel, ilma juhtkonna sekkumiseta. Vajadusel kasutame palju kovisiooni ja ühise probleemvestluse või arutelu võimalusi. Samas on loodud tugimehhanismid juhtkonna, kooli nõukogu ning erispetsialistide (nt psühholoog, vaimulik) poolt.

Toimib ka vastastikune tagasiside andmise süsteem (kolleegi tagasiside), enesehindamine, arenguvestlused (nii direktori, õppejuhi kui pidaja esindjaga) ja meeskonna töö analüüs, kus saab välja tuua personaalsed või meeskondlikud arengud, tugevused, nõrkused ning otsida parendusvõimalusi. Personali enesehindamine (2017/18 õa) näitab, et inimesed tunnevad oma rolli meeskonnas ja on motiveeritud. Kollektiivi hinnangul (tegevusvaldkondade analüüs, kevad 2018) on juhtkond toetav ja motiveeriv, otsustusvõimeline ja vastavalt vajadusele paindlik.

Meeskonnatööd analüüsitakse kaks korda aastas maja kollektiivi siseselt. 2017/18 õppeaasta analüüsid näitavad, et koostöö toimib kõigil tasanditel, inimesed on avatud suhtlejad, abivalmid ning koostööaltid. Suuremaid konflikte ei ole tekkinud, arusaamatused püütakse lahendada kohe nende tekkimisel läbirääkimiste teel. Pedagoogid teevad enesehindamise analüüsi kaks korda õppeaasta jooksul ning põhjalikum analüüs toimub koos kevadise arenguvestlusega, kus tuuakse välja ka kolleegide tagasiside.

Õpetajate enesehinnang (2017/18 õa) toob välja, et personal on motiveeritud, tunneb oma tööd, võtab vastutust ja on valmis arenema. Üldiselt ollakse oma tööga rahul ja tuntakse kolleegide ning juhtkonna toetust. Igal aastal liitub kollektiiviga uusi töötajaid. Adapteerimisprotsess on kulgenud väga sujuvalt. Inimesed on ruttu omaks võetud ja teavad oma rolli ning vastutust kollektiivis.

Personali koolitamine on teadlik ja lähtub koolitusplaanist, mille koostamisel omakorda arvestatakse kooli üldisemaid vajadusi (sh aasta teemat ja prioriteete), aga ka iga õpetaja isklikke huvisid ning arengusoove. Lisaks individuaalstele täiendkoolitustele on korraldanud mitmeid sisekoolitusi, kus kogu kollektiiv saab osa võtta ühist huvi pakkuvast teemakäsitlusest. Saadud koolituskogemusi ja iseseisvat enesetäiendamist jagatakse kollektiiviga pedagoogilistel koosolekutel ja sisekonverentsi raames. Igal õppeaastal lepitakse kokku mõned raamatud, mida kõik loevad ja millest aasta lõpus ühised kokkuvõtted tehakse. Paar korda aastas toimuvad õpetajate õppekäigud kas teistesse haridusasutustesse või kultuuri- või teadusasutustesse, et silmaringi laiendada ja edasiviivaid kogemusi saada. Välja on töötatud põhjalik süsteem enesetäienduse arvestamiseks, mis samuti kuulub täiendkoolituse alla.

Personali nõupidamised toimuvad süstemaatiliselt. Nii lasteaial kui koolil on pedagoogiline nõupidamine kord kuus, koolis toimuvad lisaks vähemalt 4 korda aastas õppenõukogu koosolekud ja kord kuus nõupidamine laste arengu individuaalseks toetamiseks kooliosade kaupa. Lisaks peetakse vajadusel infotunde töökorralduslikes ja üritustega seotud küsimustes. Nõupidamiste süsteemi kooliosas on vastavalt organisatsiooni arengule parendatud ja seda tuleb teha jätkuvalt seoses laste ja personali arvu suurenemisega. Kaks korda aastas võtame aga kokku kogu kollektiivi ühistesks seminarideks, kus analüüsime möödunud perioodi ja planeerime uut.

Õppeaasta jooksul toimuvad mitmed kollektiivi ühendavad ühisüritused ja kokkusaamised. Sügisesel poolaastal on tavaks tähistada õpetajate päeva, aastavahetuse vaheajal jõuluaega ja lisaks on toimunud ka teisi spontaanseid ühisettevõtmisi. Ühist vaimsust soodustavad nõupidamisi ja ühiseid kogunemisi alustavad palvused, mida viivad läbi erinevad inimesed kogu kollektiivist. Kord kuus on võimalus osa võtta ühisest jumalateenistusest ja sellele järgnevast vestlusest vaimulikel teemadel koguduse vaimuliku juhendamisel.

Meie inimesed on meie suurim vara - kvalifitseeritud ja üksteist armastavad, professionaalsed, ühtsed ja loovad pedagoogid.

### *Tugevused*

* Ühised väärtushinnangud kollektiivil ja ühine arusaam õppe- ja kasvatustöö alustest ja põhimõtetest.
* Olemasoleva kollektiivi avatus ja valmisoleks uute inimeste liitumiseks.
* Uute inimeste väga kiire ja tõhus sulandumine kollektiiviga.
* Professionaalsed, missioonitundega ja väga pühendunud ning motiveeritud inimesed.
* Hea õhkkond, rõõmsameelsus, õlg-õla tunne ja osadus.
* Toredad kollektiivi ühendavad ühisüritused.
* Koosmõtlemine – ühised seminarid jms.
* Hinnatakse iga inimest nii professionaalsel kui isiksuslikul tasemel.
* Üksteise toetamine probleemide lahendamisel.
* Töötajate tunnustamine.

### *Nõrkused ja riskid*

* Väiksema koormusega õpetajate kaasatus (nad töötavad mitmes kohas ja on seetõttu vähem seotud).
* Raske on leida sobivaid koolitusi, mis meie vajaduste ja prioriteetidega kattuvad.
* Väikse koormusega kvalifitseeritud aineõpetajate leidmine.

### *Arengusuunad 2019-2022*

* Kooli laienemisest lähtuvalt on kollektiiv komplekteeritud kvalifitseeritud töötajatega ja uued inimesed sujuvalt adapteeritud.
* Teadlikult ja mõtestatult on kasutatud kovisiooni võimalusi kollektiivis.

## Koostöö ja avalikud suhted

### *Hetkeseis*

Koostöö valdkond on kindlasti üks mei kooli võtmevaldkondi. Olulisim meie jaoks on organisatsiooni sisene koostöö. Kuigi igapäevases elus tegutsevad lasteaia majad ja kool eraldi, ollakse suures plaanis üks pere – tehakse palju koostööd nii inimeste kui rühmade-klasside vahel. Seda nii õpetajate, laste kui lapsevanemate tasandil.

Pöörame suurt tähelepanu suhtlemisele ja koostööle lapsevanematega. Igapäevane vahetu suhtlemine, meililist, Stuudiumi keskkond, igakuine infoleht lasteaias, stendid, koosolekud, arenguvestlused jm. infokanalid toimivad väga aktiivselt. Lapsevanemaid on kaasatud võimaluste piires igapäevasesse õppe-ja kasvatustöösse ning ühisürituste korraldamisse. Vanematel on võimalus kaasa rääkida, kooli arengut toetada ja oma ideid teostada ka läbi lapsevanematekogu. Vähemat kaks korda aastas toimuvad kõigil rühmadel/klassidel lapsevanemate koosolekud ja lisaks lapse arenguvestlused. Õppeaasta jooksul toimuvad erinevad pereüritused nii rühmade/klasside kui kogu kooli ja kogukonna tasandil. Samuti on lapsevanematel võimalus osaleda õppekäikudel ning toetada nende korraldamist. Kord kuus toimub koostöös Kaarli koguduse lastetööga perekohvik, kus saab kuulata loenguid ja vestelda väga erinevatel teemadel pedagoogikast vaimuliku arenguni. Ka korraldame paar korda aastas spetsiifilisemaid loenguid hetkel lasteaias ja koolis aktuaalsetel teemadel. Suures osas on suhtlemine lapsevanematega väga avatud, tegus ja soe (Lapsevanemate rahulolu uuring kevad 2018).

Koostöö pidajaga on igapäevane ja konstruktiivne. Hea ja meeldiv koostöö on koguduse vaimulikega, kes toetavad kooli tegemisi kõiges, kus vajame. Pidajaga on ühine ja koostööst lähtuv ka kooli raamatupidamine ja majandustegevus.

Kooli elu aitab arendada kooli nõukogu, kuhu kuuluvad nii pidaja, lapsevanemate kui õpetajate esindajad. Kogunetakse vähemalt 4 korda aastas, vajadusel tihemini. Viimase aasta jooksul on nõukogu võtnud suuna sisulisemate teemade käsitlemisele ja kooli arendustegevusele reaalsele kaasaaitamisele. Õppeaasta viimasel nõupidamisel anti kooli tegevusele väga positiivne hinnang (Nõukogu tagasiside kevad 2018).

Aktiivne on koostöö koguduse lastetööga, seda just nende õpetajate kaudu, kes töötavad nii lasteaias/koolis kui ka vabatahtlikuna kirikukooli õpetajatena. Umbes kord kuus organiseeritakse pereüritusi ja perekohvikuid, mis on avatud nii lastetöö kui kooli peredele, samuti on koolilapsed aktiivsed koguduse lastelaagrites osalejad.

Koostöö teiste haridusasutustega on väga tihe, seda just meile sarnaste väärtuspõhimõtetega koolide ja lasteaedadega. Kuulume ka Kristlike Erakoolide Liitu (EKEL), mille kaudu koordineeritakse omavahelist koostööd ja teostatakse vajalikke ühisprojekte. Oleme hetkel ka selle liidu juhatuse liikmed. Kristlikest koolidest suhtleme tihedamalt Tartu Luterliku Peetri Kooli ja Püha Miikaeli kooliga.

Oleme aktiivselt kontaktis kõigi omavalitsustega, kust meie lasteaias ja koolis lapsi käib. Seda eelkõige pearaha ja majandusraha küsimustes, aga ka haridusvaldkonna küsimustes üldisemalt. Läbi EKELi oleme olnud kaasatud Haridusministeeriumi kaudu haridusvaldkonna seadusloomesse.

Tegus ja tulemuslik koostöö toimib mitmete õppeasutustega, kelle üliõpilased meie lasteaias ja koolis oma praktikat teostavad. Eriti tihe koostöö selles valdkonnas on meil Soome kristlike pedagoogiliste õppeasutustega. Tahaksime rohkem teha koostööd ka eesti ülikoolidega, kuid hetkel on see kahjuks väga juhuslik ja ainuüksi üliõpilase initsiatiivist lähtuv.

Võimalusel osaleme nii linna kui riigi tasandil toimuvatel erinevatel konverentsidel ja projektides. Tihedat koostööd teeme erinevate kultuuri- ja haridusasutustega, kus meie kooli- ja lasteaialapsed õppekäikudel ja ekskursioonidel või muuseumitundides käivad. Samuti kutsume erinevaid spetsialiste ja huvitavaid inimesi endale külla oma tegevust ja ideid tutvustama.

Aastate jooksul on meie koolil koolil välja kujunenud hea maine ja oma nägu (kooli ja Innove rahulolu uuringud, kevad 2018). Soodsa pinnase sellele loob ühtne väärtussüsteem kodudega, kelle kaudu eelkõige info meie kohta teiste peredeni jõuab. Nii lasteaia kui kooliga liitumisel teeme enne peredele tutvustava kohtumise ja selgitame oma põhimõtteid ning töökorraldust. Aktiivselt ja süstemaatiliselt kajastame oma tegemisi sotsiaalmeedias. 2017 aasta sügisel valmis uus lasteaia ja kooli ühine kodulehekülg, mis on varasemast kaasaegsem, informaatilisem ja ka kergemini kasutatav nii info otsijale kui selle ülespanijale. Samuti valmis poolasta lõpus eraldi koduleht koolimaja ehituste rahastuse toetamiseks annetuskeskkonana ning info jagamiseks arendustegevuste kohta.

Kasutame reklaamikanalina ka kuulutusi ning kirikus on väljas meie tegevust tutvustav infotahvel ning ehtuse arengut tutvustav “klotsi-maja”.

Väga suur abi kooli info levitamisel on olnud arendusjuhi ametikoha loomisest. Samuti on lapsevanematekogu ja õpetajad korraldanud erinevaid üritusi ja kampaaniaid meie tegevuse toetamiseks ning samas info jagamiseks.

Kooli sümboolikat kasutame dokumentidel, koolivormis, aga teeme ka spetsiaalseid reklaamtooteid, mida oleks võimalik kinkida: pastakad, riidest kotid, šokolaad, sussikotid jms. Koguduse maja fuajees on avatud väike lett kooli tutvustava sümboolika müügiks, mille tulu läheb koolimaja ehituse toetuseks. Möödunud jõuluajal andsime välja tuntud kunstnike ning meie oma laste poolt kavandatud heategevulikud jõulukaardid, mida kasutasid oma jõulusoovide edastamiseks ka mitmed suuremad ettevõtted.

Kooli ajalugu jäädvustatakse järjepidevalt fotode, audiovisuaalse materjali ning dokumentaalse jäädvustuse kaudu.

### *Tugevused*

* Kaarli koolil on hea maine.
* Koostöö igal tasandil (sõpruskoolid, omavalitsused, lapsevanematega, pidajaga ja vaimulikega, klassid omavahel, lapsed ja õpetajad omavahel).
* Palju ühiseid kokkupuutepunkte erinevate rühmade ja klasside laste vahel.
* Lapsevanemate initsiatiiv ja panustamine.
* Rühma- ja klassivanemate süsteem.
* Kultuuri- ja arendusjuhi ametikoha loomine.
* Tihenenud koostöö tugispetsialistidega.
* Väga tihe ja toetav koostöö pidajaga.
* Kooli nõukogu toetav ja sisuline roll.
* Igapäevane koostöö kogudusega (vaimulik juhendamine, kirikuruumi ja koguduse ruumide kasutamine, osaliselt ühine personal jne).

### *Nõrkused ja riskid*

* Vähe praktikante Eesti ülikoolidest.
* Raske leida partnereid praktilise loodus- ja töökasvatuse läbiviimiseks.
* Ebastabiilsus suhetes KOV ja riigiga seoses võimulolijate vahetustega.

### *Arengusuunad 2019-2022*

* On laienenud partnerite hulk, kelle üliõpilastele saame olla praktikabaasiks.
* On välja töötatud ja rakendatud Kaarli Kooli töökasvatuse ja loodusõpetuse programm.

## 

## Keskkond ja majandustegevus

### *Hetkeseis*

Püüame kajastada oma kooli väärtusi ka läbi keskkonna. Seda nii füüsilises kui vaimses mõttes. Oleme teadlikult planeerinud oma lasteaia ja kooli väikse ja koduse keskkonnana. Kõiki rühmi ja klasse on üks komplekt, kõik tunnevad kõiki nii laste kui õpetajate tasandil oma maja siseselt. See kõik loob sooja ja turvalise sisekeskkonna. Püüame neid väärtusi kajastada ka füüsilises keskkonnas – läbi värvide, kristliku sümboolika, isetegemise jpm. Suurt tähtsust omab kirikuruumi vahetu lähedus, mida kasutame aktiivselt osana õppe-kasvatustööst. Samuti on meile väga soodus asukoht kesklinnas, mis toetab meie rohkete õppekäikude läbiviimist ning mitmete looduskaunite parkide lähedaolu õuetegevuste ja õuesõppe läbiviimiseks.

Nii kool kui lasteaed (suures mahus) tegutsevad meie oma (pidaja) pindadel, mis loob kindluse tulevikku vaadates. Lasteaed töötab osaliselt (kaks nooremat rühma) ka välistel rendipindadel. Ruumid, milles tegutseme, on heas korras, sisustatud vastavalt laste ja õpetajate vajadustele. Sisekeskkonna parendamisse panustatakse pidevalt remonttööde, mängu- ja õppevahendite ning mööbli uuendamisega.

Lasteaeda ja kooli toitlustab oma maja köök, millega teeme tihedat koostööd lastele tervisliku ja maitsva toidu pakkumisel.

Hetkel on fookus suuresti olnud koolimaja edasisel arendamisel ja väljaehitamisel. Samal ajal käivad pidevalt tööd olemasoleva koolimaja hoone renoveerimiseks ja kohandamiseks kooli ruumideks. Samaaegselt projekti valmimisega on käivitunud lisarahastuse otsimine, et vähendada pangalaenu võtmise koormust. See on sündinud tihedas koostöö pidaja ja meie lapsevanemate vahel.

Kaarli Kooli majandustegevus toimub pidaja koordineerimisel eraldiseisva eelarve alusel. Eelarvet analüüsitakse süstemaatiliselt ja arvestatakse seatud prioriteete ning eesmärke. Eelarve suurim prioriteet ja kuluallikas on personali palgad. Kuna riigis ja ka omavalitsuses õpetajate palgatasemed muutuvad pidevalt ning vahel väga lühikese aja jooksul, on eelarve tasakaalus hoidmine pidev planeerimine. Seda enam, et eralasteaedadel ja-koolidel ei tule riigi või omavalitsuse poolne palgatoetus samas mahus mis palgatõus. Seoses kooli pideva arenguga personali vajadus pidevalt kasvab ja sellega seoses ka palgafond.

Teine suur kuluallikas on rendirahad ja majanduskulud. Kuna asume erinevatel rendipindadel, siis moodustab see ka olulise summa meie eelarvest. Tänu tihedale koostööle riigi ja Eesti Kristlike Erakoolide Liidu vahel, on praeguseks selgunud, et riigi toetus erakoolidele tegevuskulude toetuse kaudu suures osas siiski säilib. See annab meile suurema kindluse jätkusuutlikuks tulevikuks.

Praeguse eelarve mahust ja eelnevate aastate jäägist oleme saanud tänu otsrbekale majandamisele ka suure osa investeeringuteks kasutada. Selle arvelt on toimunud uute klassiruumide järk-järguline väljaehitamine.

Suurt tähelepanu pöörame raamatukogu arendamisele, mis eraldi ruumi saab küll alles koos koolimaja väljaehitamisega, aga sisuliselt toimib juba praegu. Pidevalt täiendame vastavalt kooli laienemisele spordivahendeid ja muusikainstrumente. Palju tähelepanu pöörame IT vahendite kaasajastamisele. Hetkel on igal lasteaiarühmal ja koolis igal täiskohaga õpetajal kasutuses sülearvuti. Olemas on ekraanid ja projektorid, printimis- ja paljundamisvahendid, võimendussüsteemid ning Ipadide ja sülearvutite klassikomplekt. Samuti on õppetegevusteks kasutada robootikavahendid nii lasteaia kui kooli vanusele. Wifi-võrk võimaldab õppetöös paljude inimeste samaaegset võrgukasutust.

Oleme taotlenud ka lisarahastust erinevates allikatest ja see on olnud suureks toeks just õppetöö läbiviimise parendamisel ja õppevahendite mitmekesistamisel aga ka klassiruumide renoveerimisel. Samuti panustame palju erinevate heategevuslike ürituste ja müükide läbiviimisele, et koguda raha konkreetsete õppevahendite ostmiseks või projektide läbiviimiseks. Nende korraldamisel on suureks abiks ja tihti ka initsiatiivi algatajaks lapsevanemad. Viimastel aastatel on heategevuslik rahakogumine olnud koolimaja lisaehituse rahastamise toetuseks.

Kaarli Kool on majanduslikult iseseisev ja jätkusuutlik – otstarbekas majandamine ja hea olemasolev materiaalne baas on selle aluseks. Pikas perspektiivis tuleb lootma jääda heale koostööle riigi ja omavalitsustega ning arendada täismahus välja koolimaja ning see otstarbekalt kasustusse võtta.

### *Tugevused*

* Oleme isemajandavad ja jätkusuutlikud.
* Tasakaalus eelarve ja mõistlik majandamine.
* Asukoht kesklinnas ja Kaarli kiriku vahetu lähedus.
* Lisarahastuse leidmine õppetöö ja kooli arengu toetamiseks.
* IT vahendite pidev kaasajastamine.
* Kodused, ilusad ja mugavad ruumid.
* Hea materiaalne baas õppevahendite, materjalide ja raamatute osas.
* Optimaalsed hinnad lapsevanemale nii lasteaia kui kooli osas.
* Kirik kui sakraalruum on õpperuumina kasutada – laste jaoks loomulik ja elementaarne õpikeskkond.
* Suutlikkus koolimaja ehitada ka järk-järgult väiksemate töövõttude kaudu.

### *Nõrkused ja riskid*

* Kõik vajalikud klassi- ja kooliruumid ei ole veel välja ehitatud.
* Kooli kasvamisest tingutuna valitseb lähiaastatel suur investeerimisvajadus sh laenu võtmine koolimaja ehituseks.
* Muutused riiklikus hariduspoliitikas ja võimalik erakoolidele antava toetuse vähenemine.
* Nii lasteaia kui kooli õpetajate palkade tõus ei ole kaetud laekuvate toetustega riigilt ja omavalitsustelt ning sellega seotud potentsiaalne õppemaksu tõus võib lapsevanematele muutuda üle jõu käivaks.

### *Arengusuunad 2019-2022*

* Koolimaja on täies mahus välja ehitatud.
* On leitud lisarahastuse võimalusi.
* On välja töötatud õppemaksu soodustuste ja toetuste süsteem.

# ARENGUKAVA ANALÜÜS JA UUENDAMINE

Arengukava koostatakse kolmeks aastaks.

Arengukava väljatöötamisel osaleb kogu pedagoogiline kollektiiv ja oma arvamuse annab kooli nõukogu. Arengukava kinnitab pidaja.

Õppeaasta lõpus analüüsitakse arengukava täitmist õppenõukogus ja vajadusel viiakse sisse parendusi.

Kord aastas annab direktor kooli nõukogule ülevaate arengukava täitmisest.

Arengukava muudatused kooskõlastatakse personali ja kooli nõukoguga ning need kinnitab pidaja.

Arengukava muutmise aluseks on sise- ja välishindamise käigus saadud tagasiside, muudatused Eesti hariduspoliitikas ja seadusandluses, kooli eelarve ja investeeringute muutumine ning arengukava kehtivusaja täitumine.